48.

Eelnevast lähtudes esitab Euroopa Andmekaitseinspektor järgmised peamised soovitused. — Euroopa Andmekaitseinspektor soovitab lisada põhjenduse, et ettepanek tugineb küberturvalisuse direktiivi 2.0 ettepanekule, samuti selgitada täpsemalt ettepaneku ja küberturvalisuse direktiivi ning küberturvalisuse direktiivi 2.0 ettepaneku seost põhjendustes 4 ja 5. Lisaks sellele soovitab Euroopa Andmekaitseinspektor lisada põhiteksti järgmise teksti: „Minimaalsed turbenõuded peaksid olema vähemalt sama ranged või rangemad kui küberturvalisuse direktiivis või küberturvalisuse direktiivi 2.0 ettepanekus ettevõtjatele ette nähtud minimaalsed turbenõuded“; — Euroopa Andmekaitseinspektor soovitab tungivalt sätestada CERT-EU ning institutsioonide, organite ja asutuste poolt isikuandmete töötlemise õiguslikud alused, sealhulgas eelkõige töötlemise eesmärgid ja isikuandmete liigid. Lisaks tuleks selge sõnaga sätestada järgmised elemendid: a) vastutava(te) töötleja(te), volitatud töötlejate või kaasvastutavate töötlejate tuvastamine, nagu asjakohane; b) andmesubjektide kategooriad; c) säilitamistähtajad või vähemalt selliste tähtaegade määramise kriteeriumid. Euroopa Andmekaitseinspektori arvates tuleks need elemendid selgesti sätestada ettepanekus või vähemalt delegeeritud aktis, mille komisjon seejärel vastu võtab. Selline delegeerimine tuleks sätestada ettepanekus; — Euroopa Andmekaitseinspektor soovitab tungivalt lisada ettepaneku II lisa küberturvalisuse miinimummeetmete loetellu „krüptimine jõudeolekus“, „krüptimine edastamisel“ ja „otspunktkrüpteerimine“; — Euroopa Andmekaitseinspektor soovitab tungivalt sätestada ettepanekus artikli 4 lõikes 5 määratletud kohaliku küberturvalisuse ametniku konkreetne kohustus teha koostööd ELi isikuandmete kaitse määruse artikli 43 kohaselt ametisse nimetatud andmekaitseametnikuga kattuvate selliste tegevuste korral nagu lõimitud andmekaitse või vaikimisi andmekaitse kohaldamine küberturbemeetmete suhtes, isikuandmeid, terviklikku riskihaldust ja terviklikku küberintsidentide haldamist hõlmavate küberturbemeetmete valimine; — Euroopa Andmekaitseinspektor soovitab tungivalt lisada ettepaneku artiklisse 12 „CERT-EU missioon ja ülesanded“, et „CERT-EU teeb isikuandmetega seotud rikkumisi või elektroonilise side konfidentsiaalsuse rikkumisi hõlmavate intsidentide haldamisel tihedat koostööd Euroopa Andmekaitseinspektoriga“; — Euroopa Andmekaitseinspektor soovitab lisada CERT-EU kohustuse teavitada Euroopa Andmekaitseinspektorit oluliste nõrkuste, oluliste intsidentide või suurte rünnete (mis võivad kaasa tuua isikuandmetega seotud rikkumisi ja/või elektroonilise side konfidentsiaalsuse rikkumisi) käsitlemisest; — Euroopa Andmekaitseinspektor soovitab sätestada artiklis 12, et Euroopa Andmekaitseinspektor kaasatakse CERT-EU küberteadlikkuse parandamise tegevustesse liidu institutsioonides, organites ja asutustes, et arvestada isikuandmetega seotud riskide ja küberintsidentide vastastikmõju; — Euroopa Andmekaitseinspektor soovitab lisada ettepaneku artiklile 12 „CERT-EU missioon ja ülesanded“ sätte, et CERT-EU teatab Euroopa Andmekaitseinspektorile põhjendamatu viivituseta, kui tal on andmeid, mis viitavad, et ettepanekus sätestatud kohustuste rikkumine liidu institutsioonide, organite ja asutuste poolt toob kaasa isikuandmetega seotud rikkumise; — Euroopa Andmekaitseinspektor soovitab tungivalt lisada artikli 9 lõikesse 3, et Euroopa Andmekaitseinspektor on ühe esindajaga institutsioonidevahelise küberturvalisuse nõukoja alaline liige.